สั่งดำเนินการอย่างถึงที่สุดกับผู้อำนวยการโรงเรียนที่ทุจริตโครงการอาหารเด็กนักเรียน
นายชัชชาติ สิทธิพันธุ์ ผู้ว่าราชการกรุงเทพมหานคร กล่าวถึงกรณีผู้อำนวยการโรงเรียนบางชัน ถูกแจ้งข้อหาเรียกรับเงินโครงการอาหารเด็กนักเรียน ว่า เรื่องนี้เป็นเรื่องที่รับไม่ได้ กรุงเทพมหานครมีนโยบายที่ชัดเจนและเด็ดขาดในการต่อต้านการทุจริตคอร์รัปชัน โดยเรื่องดังกล่าวเป็นอำนาจของปลัดกรุงเทพมหานคร ตนจึงได้สั่งให้ดำเนินการขั้นสูงสุดตามกรอบที่กฎหมายอนุญาต เพื่อไม่ให้เป็นเยี่ยงอย่าง แต่ก็ให้สิทธิในการชี้แจงเช่นเดียวกัน เบื้องต้นจะให้พักราชการไว้ก่อนและจะมีการไต่สวนอย่างเป็นธรรม  นอกจากนี้ ยังได้มอบให้พลเอก นิพัทธ์ ทองเล็ก ที่ปรึกษาของผู้ว่าราชการกรุงเทพมหานครลงพื้นที่ตรวจสอบอย่างต่อเนื่อง เชื่อว่าปัจจุบันไม่มีความลับในโลกขณะที่ นายจักกพันธุ์ ผิวงาม รองผู้ว่าราชการกรุงเทพมหานคร  กล่าวเสริมว่า  จากกรณีดังกล่าว ขณะนี้สำนักงานเขตคลองสามวาได้ส่งข้อมูลมาแล้ว ซึ่งทางปลัดกรุงเทพมหานครในฐานะผู้มีอำนาจสั่งบรรจุและแต่งตั้ง จะมีคำสั่งแต่งตั้งคณะกรรมการสอบสวนวินัยอย่างร้ายแรงต่อไป เนื่องจากเป็นความผิดที่ชัดแจ้งและขณะเดียวกันจะมีคำสั่งให้พักราชการไว้ก่อน